Document ID: /roh_data/filtered/fineweb-2-filterrobots_roh.jsonl.gz/55616

Il Cussegl naziunal ha vulì truschar cun la palutta gronda. La mesadad d'avanzaments dals onns passads, 10,5 milliardas francs, vuleva el duvrar per amortisar ils debits. A quella proposta n'è nagin dal Cussegl dals chantuns suandà: cun 38 vuschs e nagina cuntravusch è el d'accord cun il Cussegl federal, e na vul betg duvrar ils avanzaments.
Tutgar las reservas saja memia privulus
Fin 2035 duain ils debits vegnir amortisads ord ils avanzaments dal budget regular da la Confederaziun. Er distribuziuns supplementaras da la banca naziunala duain vegnir duvradas per amortisar ils debits. Silmain per quest onn n'è quai betg da spetgar perquai che la banca naziunala ha quest onn in grond minus.
Minister da finanzas Ueli Maurer ha avertì ch'i spetgian temps economicamain difficils. Tutgar las reservas veglia dir da betg sa tegnair vid il frain da debits, vul dir ch'ins na va betg sur in tschert cunfin da debits. Avant curt ha la Confederaziun pledà 10 milliardas francs per il fond da salvament per las interpresas d'energia.
Cun il Na dal Cussegl dals chantuns va la lescha davart las finanzas enavos en il Cussegl naziunal. La lescha sto vegnir midada, perquai ch'ella cumonda a la Confederaziun d'amortisar ils debits da la pandemia entaifer 6 onns.